stanford-oval/wikipedia huggingface dataset:
สมเด็จพระราชินีเอลิซาเบธ พระราชชนนี
สมเด็จพระราชินีในสมเด็จพระเจ้าจอร์จที่ 6 (ค.ศ. 1936 - ค.ศ. 1952) > สงครามโลกครั้งที่ 2

ในช่วงสงครามโลกครั้งที่สอง พระมหากษัตริย์และพระราชินีทรงกลายเป็นสัญลักษณ์แห่งความอดทนของชาติ ภายหลังจากการประกาศสงครามได้ไม่นาน ได้มีการจัดทำหนังสือ "The Queen's Book of the Red Cross" (หนังสือกาชาดในสมเด็จพระราชินี) ขึ้น นักประพันธ์และศิลปินจำนวนห้าสิบคนได้ช่วยกันเขียนเนื้อหาภายในเล่ม โดยหน้าปกเป็นพระฉายาลักษณ์ที่ถ่ายโดยเซซิล บีตันและนำออกขายเพื่อช่วยเหลือกาชาด สมเด็จพระราชินีทรงปฏิเสธที่จะเสด็จออกจาก กรุงลอนดอนแม้ว่าจะมีการทิ้งระเบิดอย่างต่อเนื่องเมื่อทรงได้รับการถวายคำแนะนำจากเหล่าคณะรัฐมนตรี พระองค์ตรัสว่า "เด็ก ๆ จะไม่ไปไหนทั้งนั้นหากไม่มีเราไปด้วย เราจะไม่ทิ้งพระเจ้าอยู่หัว และพระเจ้าอยู่หัวจะไม่เสด็จหนีไปไหนเด็ดขาด"
พระองค์เสด็จเยี่ยมสถานที่ต่าง ๆ ที่ตกเป็นเป้าทิ้งระเบิดจากกองทัพอากาศนาซีเยอรมันในกรุงลอนดอน โดยเฉพาะอย่างยิ่งเขตใน East End ใกล้กับเขต London's docks การเสด็จเยี่ยมในตอนแรกทำให้เกิดการต่อต้าน ผู้คนปาเศษขยะและหัวเราะเยาะใส่พระองค์ ส่วนหนึ่งมาจากการที่ฉลองพระองค์ด้วยอาภรณ์ที่หรูหราราคาแพง ซึ่งทำให้พระองค์ผิดแผกแปลกไปจากคนอื่นซึ่งทุกข์ทรมานจากการขาดแคลนสิ่งจำเป็นในการดำรงชีพอันเกิดจากสงคราม พระองค์ตรัสอธิบายว่าถ้าสาธารณชนมาเห็นพระองค์ก็จะแต่งตัวให้ดีที่สุดเช่นกัน ดังนั้นพระองค์จึงต้องตอบสนองไปในแบบเดียวกัน นอร์แมน ฮาร์ทเนลล์ ช่างพระภูษาประจำราชวงศ์ได้ฉลองพระองค์ให้สมเด็จพระราชินีด้วยสีอ่อนหวานและไม่ใช้สีดำเลย เพื่อแสดงให้เห็นถึง "สายรุ้งแห่งความหวัง" เมื่อพระราชวังบักกิงแฮมโดนระเบิดหลายครั้งระหว่างการทิ้งระเบิดหนักที่สุด พระองค์ตรัสว่า "ข้าพเจ้าดีใจที่พวกเราโดนทิ้งระเบิด มันทำให้ข้าพเจ้ารู้สึกว่าสามารถมองเห็น East End อยู่ไม่ไกลนัก"
แม้ว่าพระมหากษัตริย์และพระราชินีทรงปฏิบัติพระราชภารกิจระหว่างวันที่พระราชวังบักกิงแฮม ในส่วนของความปลอดภัยและเหตุผลของครอบครัวทั้งสองพระองค์จึงประทับค้างคืนที่ปราสาทวินด์เซอร์ (ประมาณ 20 ไมล์ หรือ 35 กิโลเมตรไปทางตะวันตกจากใจกลางกรุงลอนดอน) พร้อมกับเจ้าหญิงเอลิซาเบธ มกุฎราชกุมารีและเจ้าหญิงมาร์กาเรต สำนักพระราชวังต้องสูญเสียข้าราชบริพารจำนวนมากให้กับกองทัพและห้องในพระราชวังส่วนมากก็ถูกปิดลง
เนื่องจากอิทธิพลของสมเด็จพระราชินีต่อจิตใจชาวอังกฤษ กล่าวกันอดอล์ฟ ฮิตเลอร์เรียกพระองค์เป็น "ผู้หญิงที่อันตรายที่สุดในยุโรป" อย่างไรก็ดี ก่อนสงครามจะประทุขึ้น พระองค์และพระราชสวามี เช่นเดียวกับเสียงข้างมากในรัฐสภาและสาธารณชนอังกฤษได้สนับสนุนการยอมอ่อนข้อและเนวิลล์ แชมเบอร์เลน ที่เชื่อในประสบการณ์จากสงครามโลกครั้งที่ 1 เห็นว่าจะต้องหลีกเลี่ยงสงครามไม่ว่าอย่างไรก็ตาม หลังจากการลาออกของแชมเบอร์เลน สมเด็จพระเจ้าจอร์จที่ 6 ทรงขอให้วินส์ตัน เชอร์ชิลล์ตั้งรัฐบาลขึ้นมา แม้ว่าในตอนแรกพระองค์ยังทรงลังเลที่จะสนับสนุนเชอร์ชิลล์ แต่ทั้งพระองค์และสมเด็จพระราชินีก็ทรงเคารพนับถือและชื่นชอบในความกล้าหาญและความเป็นน้ำหนึ่งใจเดียวของเขา
สมเด็จพระราชชนนีในสมเด็จพระราชินีนาถเอลิซาเบธที่ 2 (ค.ศ. 1952 - ค.ศ. 2002) > บทบาทใหม่ในความเป็นหม้าย

เมื่อวันที่ 6 กุมภาพันธ์ ค.ศ. 1952 สมเด็จพระเจ้าจอร์จที่ 6 เสด็จสวรรคตด้วยพระโรคมะเร็งที่บัปผาสะ หลังจากนั้นไม่นานสมเด็จพระราชินีเอลิซาเบธทรงดำรงพระอิสริยยศเป็น "สมเด็จพระราชินีเอลิซาเบธ พระราชชนนี" พระราชอิสริยยศนี้ได้ถูกนำเอามาใช้เพราะว่าพระราชอิสริยยศตามธรรมดาของพระราชินีหม้ายในกษัตริย์องค์ก่อน "สมเด็จพระราชินีเอลิซาเบธ" คล้ายคลึงกับพระราชอิสริยยศของพระธิดาองค์โต ซึ่งตอนนี้คือ สมเด็จพระราชินีนาถเอลิซาเบธที่ 2 มากเกินไป พระองค์ทรงเป็นที่รู้จักอย่างแพร่หลายว่า "สมเด็จพระราชชนนี" หรือ "ควีนมัม"
พระองค์ทรงโทมนัสกับการเสด็จสวรรคตของพระราชสวามีเป็นอย่างมากและได้ทรงปลีกพระองค์ไปประทับยังสก็อตแลนด์ แต่กระนั้นหลังจากการพบปะกับนายวินส์ตัน เชอร์ชิลล์ นายกรัฐมนตรีแล้วก็ทรงเลิกเก็บพระองค์อยู่โดดเดี่ยวและเสด็จกลับมาปฏิบัติพระราชกรณียกิจเช่นเดิม ในที่สุดพระองค์ก็ทรงงานมากมายในฐานะพระราชชนนีอย่างที่เคยทรงกระทำในสมัยเป็นพระราชินี ในช่วงเดือนกรกฎาคม ค.ศ. 1953 พระองค์เสด็จเยือนต่างประเทศเป็นครั้งแรกตั้งแต่งานพระราชพิธีพระบรมศพของพระราชสวามี ไปในการวางฐานเสาหินที่เมือง Mount Pleasant ซึ่งเป็นที่ตั้งของมหาวิทยาลัยซิมบับเวในปัจจุบัน
สมเด็จพระราชชนนียังทรงควบคุมงานบูรณปฏิสังขรณ์ปราสาทเมย์ที่ตั้งอยู่ไกลออกไปตรงชายฝั่งมณฑลเคธเนส สก็อตแลนด์ ซึ่งได้เคยทรงใช้เป็นที่ "หลบให้พ้นจากทุกสิ่งทุกอย่าง" เป็นเวลาสามสัปดาห์ในเดือนสิงหาคมและสิบวันในเดือนตุลาคม พระองค์ทรงเริ่มสนพระทัยในการแข่งม้าที่ยังอยู่ต่อเนื่องตลอดพระชนม์ชีพ โดยทรงเป็นองค์อุปถัมภ์ผู้ชนะจากการแข่งขันจำนวนห้าร้อยรายการ สีฟ้าอ่อนที่โดดเด่นของพระองค์ได้นำมาผูกไว้กับม้ามากมาย อย่างเช่น Special Cargo ซึ่งเป็นผู้ชนะในการแข่งขัน Whitbread Gold Cup และ The Argonaut ในปี ค.ศ. 1984 แม้ (ตรงข้ามกับข่าวลือ) พระองค์ไม่ทรงเคยวางพนัน แต่ก็ทรงได้บทวิจารณ์การณ์การแข่งขันโดยตรงยังตำหนักคลาเรนซ์ พระราชฐานในกรุงลอนดอนของพระองค์ ดังนั้นจึงทรงติดตามการแข่งขันได้
ก่อนการอภิเษกสมรสของไดอานา สเปนเซอร์กับเจ้าชายชาลส์และหลังจากการสิ้นพระชนม์ของไดอานา สมเด็จพระราชชนนีซึ่งเป็นที่รู้จักในเรื่องของเสน่ห์ส่วนพระองค์และต่อสาธารณชนทรงเป็นสมาชิกที่น่านิยมชมชอบมากที่สุดในพระราชวงศ์อังกฤษ ฉลองพระองค์อันเป็นสัญลักษณ์ที่มีพระมาลาเปิดหน้าประดับด้วยตาข่ายและชุดกระโปรงที่มีดิ้นประดับลายผ้ากลายมาเป็นรูปแบบส่วนพระองค์ที่โดดเด่นเป็นพิเศษ สมเด็จพระราชชนนีทรงมีความรักอันเข้าถึงได้ต่อศิลปะและทรงซื้อผลงานของโคลด โมเน็ต์ ออกัสตัส จอห์น และปีเตอร์ คาร์ล ฟาแบร์เช มากกว่าศิลปินคนอื่น ๆ  ภาพเขียนต่าง ๆ ที่ทรงซื้อมาได้โอนย้ายไปสู่สำนักการสะสมงานศิลป์หลวง (Royal Collection) ภายหลังจากการเสด็จสวรรคตของพระองค์
พระชนมายุ 100  พรรษา

ในช่วงปลายพระชนม์ชีพ สมเด็จพระราชชนนีทรงเป็นที่รู้จักในเรื่องของพระชนมายุที่ยืนยาว งานเฉลิมพระชนมายุครบรอบ 100 พรรษา จัดขึ้นในหลายรูปแบบ เช่น ขบวนพาเหรดที่เฉลิมฉลองเหตุการณ์สำคัญในพระชนม์ชีพของพระองค์ การร่วมแสดงของนอร์แมน วิสด็อมและจอห์น มิลส์ พระองค์ทรงร่วมเสวยพระกระยาหารกลางวันที่ศาลาว่าการกิลด์ฮอล กรุงลอนดอน กับ จอร์จ คาเรย์ อาร์ชบิชอปแห่งแคนเทอร์เบอรี ซึ่งพยายามจะดื่มไวน์ในแก้วของพระองค์โดยบังเอิญ แต่การรีบห้ามของพระองค์โดยตรัสว่า "นั่นของเรานะ" ได้สร้างความขบขันไปทั่ว
ในเดือนธันวาคม ค.ศ. 2001 สมเด็จพระราชชนนีทรงหกล้ม ทำให้กระดูกเชิงกรานของพระองค์ร้าว แต่ยังทรงยืนกรานที่ยืนเคารพเพลงชาติในงานพระราชพิธีรำลึกถึงพระราชสวามีเมื่อวันที่ 6 กุมภาพันธ์ในปีต่อมา เพียงสามวันต่อมา เจ้าหญิงมาร์กาเรต พระราชธิดาพระองค์ที่สองก็สิ้นพระชนม์ลง นอกจากนี้พระองค์ทรงหกล้มและ เกิดบาดแผลบนพระกรในวันที่ 13 กุมภาพันธ์ ค.ศ. 2002 ณ. พระราชวังซันดริงแฮม แพทย์และรถพยาบาลพร้อมด้วยหน่วยช่วยชีวิต (หน่วยหลังมาเพื่อการป้องกันไว้ล่วงหน้า) ถูกเรียกมายังพระราชวังแซนดริงแฮม ซึ่งแพทย์ได้รักษาบาดแผลที่พระกรให้กับพระองค์ แม้ว่าจะทรงหกล้ม สมเด็จพระราชชนนีมีพระประสงค์จะเสด็จไปในงานพระศพของเจ้าหญิงมาร์กาเรตที่โบสถ์เซนต์จอร์จ ปราสาทวินด์เซอร์ในสองวันต่อมา ซึ่งเป็นวันศุกร์ในสัปดาห์นั้น สมเด็จพระราชินีนาถและพระบรมวงศ์ต่างก็ทรงเป็นห่วงกับการเสด็จมาของสมเด็จพระราชชนนีซึ่งต้องเสด็จตรงจากนอร์โฟล์คยังวินด์เซอร์ แม้กระนั้นพระองค์ก็เสด็จมาแต่ทรงยืนกรานว่าจะต้องไม่ทรงเผชิญหน้ากับสื่อมวลชนเลย ดังนั้นจึงไม่มีภาพของพระองค์ประทับบนเก้าอี้รถเข็นให้เห็นเลย ซึ่งทำให้ได้เพียงแค่เป็นภาพที่พระองค์ประทับบนรถพระที่นั่งเท่านั้น
สวรรคต

ในวันที่ 30 มีนาคม ค.ศ. 2002 เวลา 15.30 นาฬิกา สมเด็จพระราชชนนีเสด็จสวรรคตอย่างสงบขณะบรรทมหลับที่ตำหนักรอยัลล็อดจ์ เมืองวินด์เซอร์ โดยมีสมเด็จพระราชินีนาถเอลิซาเบธที่ 2 พระราชธิดายังคงทรงพระชนม์ชีพประทับอยู่เคียงข้าง พระองค์ประชวรด้วยโรคหวัดมาตลอดสี่เดือน มีพระชนมพรรษาได้ 101 พรรษาและยังทรงเป็นเชื้อพระวงศ์ที่มีพระชนม์ชีพยาวนานที่สุดในประวัติศาสตร์อังกฤษ
พระองค์ทรงปลูกดอกชาในทุกอุทยานของพระองค์ และด้วยพระบรมศพของพระองค์ถูกนำมาจากตำหนักรอยัลล็อดจ์ เมืองวินด์เซอร์เพื่อตั้งไว้ให้พสกนิกรมาสักการะที่ห้องโถงใหญ่เวสต์มินสเตอร์ ดอกชาจากอุทยานของพระองค์จึงถูกนำมาวางบนโลงพระบรมศพคลุมด้วยธงพระอิสริยายศประจำพระองค์ พสกนิกรจำนวนมากกว่าสองแสนคนเรียงแถวมาถวายสักการะพระบรมศพเพราะว่าโลงพระบรมศพตั้งอยู่ในห้องโถงใหญ่เวสต์มินสเตอร์ ในอาคารรัฐสภาเป็นเวลาสามวัน ในช่วงเวลานั้นโลงพระบรมศพจะมีทหารม้าของสำนักพระราชวังและจากเหล่าทัพอื่นคุ้มกันอยู่ พระราชนัดดาทั้ง 4 พระองค์ และ 1 ท่านคือ สมเด็จพระเจ้าชาลส์ที่ 3 แห่งสหราชอาณาจักร เจ้าชายแอนดรูว์ ดยุกแห่งยอร์ก เจ้าชายเอ็ดเวิร์ด ดยุกแห่งเอดินบะระ และ เดวิด อาร์มสตรอง-โจนส์ เอิร์ลที่ 2 แห่งสโนว์ดอน ได้ประทับยืนคุ้มกันอยู่สี่มุมของโลงพระบรมศพที่จุดหนึ่ง นอกจากนี้ยังมีเจมส์ บลันท์ พนักงานหน่วยกู้ชีวิตหนุ่ม ซึ่งต่อมากลายเป็นนักร้องชื่อดัง ร่วมยืนแบกโลงพระศพในช่วงเวลาหนึ่งด้วยเหมือนกัน
9 เมษายน ซึ่งเป็นวันพิธีพระบรมศพ พสกนิกรมากกว่าหนึ่งล้านคนอยู่เต็มลานนอกเวสต์มินสเตอร์แอบบีย์และยาวตลอด 23 ไมล์จากใจกลางกรุงลอนดอนจนถึงที่พำนักสุดท้ายของพระองค์เคียงข้างพระราชสวามีและพระราชธิดาองค์เล็กในโบสถ์เซ็นต์จอร์จ ที่ปราสาทวินด์เซอร์ และจากความต้องการของพระองค์ หลังจากพิธีพระบรมศพให้นำพวงหรีดที่ได้วางอยู่บนโลงพระศพไปวางไว้บนหลุมฝังศพของทหารนิรนามในเวสต์มินสเตอร์แอบบีย์ ซึ่งสะท้อนให้รำลึกถึงวันอภิเษกสมรสของพระองค์
พระราชอิสริยยศและเครื่องราชอิสริยาภรณ์ > พระราชอิสริยยศ

ค.ศ. 1900 – ค.ศ. 1904: เดอะออเนอเรเบิล เอลิซาเบธ โบวส์-ลีออน (The Honourable Elizabeth Bowes-Lyon)
ค.ศ. 1904 – ค.ศ. 1923: เลดีเอลิซาเบธ โบวส์-ลีออน (Lady Elizabeth Bowes-Lyon)
ค.ศ. 1923 – ค.ศ. 1936: เฮอร์รอยัลไฮเนส ดัชเชสแห่งยอร์ก (Her Royal Highness The Duchess of York)
ค.ศ. 1936 – ค.ศ. 1952: เฮอร์มาเจสตี สมเด็จพระราชินี (Her Majesty The Queen)
ค.ศ. 1952 – ค.ศ. 2002:  เฮอร์มาเจสตี สมเด็จพระราชินีเอลิซาเบธ พระราชชนนี (Her Majesty Queen Elizabeth The Queen Mother) 
  
 ตราพระนามาภิไธยเเละตราอาร์มประจำพระองค์
พระราชอิสริยยศและเครื่องราชอิสริยาภรณ์ > เครื่องราชอิสริยาภรณ์

เครื่องราชอิสริยาภรณ์พระราชวงศ์แห่งสมเด็จพระเจ้าจอร์จที่ 5 (Member of the Royal Family Order of King George V)
เครื่องราชอิสริยาภรณ์นักบุญจอห์นแห่งเยรูซาเล็ม ชั้นที่ 1 (Dame Grand Cross of the Order of St. John of Jerusalem)
เครื่องราชอิสริยาภรณ์แห่งจักรวรรดิอังกฤษ ชั้นที่ 1 (Dame Grand Cross of the Order of the British Empire)
เครื่องราชอิสริยาภรณ์มงกุฎแห่งอินเดีย ชั้นที่ 1 (Companion of the Order of the Crown of India)
เครื่องราชอิสริยาภรณ์การ์เตอร์ (Lady of the Order of the Garter)
เครื่องราชอิสริยาภรณ์ราชวิกตอเรีย ชั้นสูงสุด (Grand Master and Principal Dame Grand Cross of the Royal Victorian Order)
เครื่องราชอิสริยาภรณ์พระราชวงศ์แห่งสมเด็จพระเจ้าจอร์จที่ 6 (Member of the Royal Family Order of King George VI)
เครื่องราชอิสริยาภรณ์แห่งธิสเทิล (Lady of the Order of the Thistle)
เครื่องราชอิสริยาภรณ์พระบรมราชวงศ์แห่งสมเด็จพระราชินีนาถเอลิซาเบธที่ 2  (Member of the Royal Family Order of Queen Elizabeth II)
โรงพยาบาลรามาธิบดีจักรีนฤบดินทร์

| โรงพยาบาลรามาธิบดีจักรีนฤบดินทร์ |
| --- | --- |
Ramadhibodi Chakri Naruebodindra Hospital


ประเภท: โรงพยาบาลมหาวิทยาลัย
ที่ตั้ง: 111 หมู่ 14 ถนนเลียบคลองส่งน้ำสุวรรณภูมิ ตำบลบางปลา อำเภอบางพลี จังหวัดสมุทรปราการ
ข้อมูลทั่วไป
ก่อตั้ง: พ.ศ. 2554
สังกัด: คณะแพทยศาสตร์โรงพยาบาลรามาธิบดี มหาวิทยาลัยมหิดล
ผู้อำนวยการ: ผศ.นพ.ชนเมธ เตชะแสนศิริ
จำนวนเตียง: 124
เว็บไซต์: https://www.rama.mahidol.ac.th/cnmi/
โรงพยาบาลรามาธิบดีจักรีนฤบดินทร์ และสถาบันการแพทย์จักรีนฤบดินทร์ เป็นสถาบันการแพทย์ในสังกัดคณะแพทยศาสตร์โรงพยาบาลรามาธิบดี มหาวิทยาลัยมหิดล ตั้งอยู่ในซอยเทศบาลบางปู 119 ถนนสุขุมวิท ตำบลบางปลา อำเภอบางพลี จังหวัดสมุทรปราการ สร้างขึ้นเพื่อเฉลิมพระเกียรติพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร เนื่องในโอกาสพระราชพิธีมหามงคลเฉลิมพระชนมพรรษา 7 รอบ 5 ธันวาคม 2554 เพื่อเพิ่มวิทยาลัยการแพทย์ในจังหวัดสมุทรปราการและข้างเคียง รวมทั้งเป็นการขยายโอกาสการเข้าถึงการรักษาทางการแพทย์ของประชาชนในพื้นที่ โดยที่ไม่ต้องเดินทางไปรักษาในกรุงเทพมหานคร โดยสมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี เสด็จพระราชดำเนินมาทรงเปิดเมื่อวันที่ 25 ธันวาคม พ.ศ. 2560
ประวัติ > รายละเอียดของโครงการ

1. คณะแพทยศาสตร์โรงพยาบาลรามาธิบดี ถนนพระราม 6 รองรับการให้บริการทางการแพทย์ การศึกษาและการวิจัย มาเป็นเวลากว่า 40 ปี โดยที่คณะแพทยศาสตร์ฯ มีศักยภาพสูงที่จะพัฒนาตามพันธกิจต่าง ๆ แต่มีข้อจำกัดหลายประการ เช่น มีจำนวนผู้ป่วยนอกเพิ่มขึ้นมากแต่สถานที่คับแคบ ทรัพยากรการเรียนรู้ในด้านสถานที่เรียน สถานที่ปฏิบัติการทางคลินิก หอพักนักศึกษา และพื้นที่ในการทำกิจกรรมต่าง ๆ ไม่เพียงพอ รวมทั้งจำเป็นต้องพิจารณาหาโรงพยาบาลฝึกอบรมที่มีลักษณะผู้ป่วยในระดับปฐม ภูมิและทุติยภูมิสำหรับการเรียนการสอน
2. จากการที่คณะแพทยศาสตร์โรงพยาบาลรามาธิบดีได้มีโอกาสจัดหน่วยแพทย์เคลื่อน ที่ในโครงการพระดาบสสัญจรของมูลนิธิพระดาบส และโครงการพระราชทานความช่วยเหลือแก่ราษฎรของสำนักราชเลขาธิการ ที่จังหวัดสมุทรปราการ พบว่าจังหวัดสมุทรปราการและจังหวัดในภาคตะวันออกของประเทศไทยเป็นเขตชุมชน อุตสาหกรรมและมีแนวโน้มขยายตัวมากขึ้น ทำให้มีประชาชนหนาแน่น มีปัญหาด้านสิ่งแวดล้อมและอาชีวอนามัย ระบบบริการสาธารณสุขมีแต่โรงพยาบาลขนาดเล็กและขนาดกลาง ไม่มีศูนย์บริการทางการแพทย์ระดับ Excellence Center หรือระดับคณะแพทยศาสตร์ที่จะช่วยพัฒนาระบบสาธารณสุขในพื้นที่ในด้านการศึกษา วิจัยและบริการทางการแพทย์ คณะแพทยศาสตร์ฯ จึงได้เสนอโครงการพัฒนารามาธิบดีสู่คณะแพทยศาสตร์ชั้นนำในเอเชีย เพื่อพัฒนาวงการแพทย์และสาธารณสุขของประเทศไทย อันจะเกิดประโยชน์ต่อประชาชนทั้งในพื้นที่จังหวัดสมุทรปราการและเขตรอบนอก ฝั่งตะวันออกของกรุงเทพมหานคร รวมถึงประชาชนใน 7 จังหวัดภาคตะวันออก โดยโครงการนี้เชื่อมโยงกับคณะแพทยศาสตร์โรงพยาบาลรามาธิบดี ถนนพระราม 6 ซึ่งเน้นในด้านการศึกษาของแพทย์และบุคลากรในระดับหลังปริญญา และการบริการผู้ป่วยซับซ้อนให้มีการพัฒนาอย่างบูรณาการ
3. โครงการฯ ตั้งอยู่บนพื้นที่ราชพัสดุ กรมธนารักษ์ ซอยสุขาภิบาล 119 อำเภอบางพลี จังหวัดสมุทรปราการ จำนวน 291-1-63 ไร่ โดยมีวัตถุประสงค์ ดังนี้
3.1 เพื่อให้คณะแพทยศาสตร์ฯ มีสถานที่เพียงพอในการจัดการเรียนการสอนนักศึกษาแพทย์ นักศึกษาพยาบาล นักศึกษาวิทยาศาสตรบัณฑิต สาขาความผิดปกติของการสื่อความหมาย และนักศึกษาวิทยาศาสตร์สุขภาพสาขาอื่น ๆ ที่เกี่ยวข้อง และสามารถเพิ่มผลผลิตเพื่อตอบสนองความต้องการของประเทศ
3.2 เพื่อดำเนินการสร้างโรงพยาบาล ขนาด 400 เตียง สำหรับให้บริการสุขภาพและสาธารณสุขที่ได้มาตรฐาน เพื่อรักษาพยาบาลผู้ป่วยทุกระดับตั้งแต่ระดับปฐมภูมิ ทุติยภูมิ และตติยภูมิอย่างบูรณาการ ส่งเสริมสุขภาพ ฟื้นฟูและป้องกันโรค โดยเน้นการศึกษาและวิจัยด้านเวชศาสตร์ครอบครัว เวชศาสตร์ฟื้นฟู อาชีวอนามัย ผู้ป่วยสูงอายุ และผู้ป่วยระยะสุดท้าย
3.3 เพื่อเป็นต้นแบบการรักษาที่เน้นผู้ป่วยเป็นศูนย์กลางมุ่งการตั้งเครือข่าย การเรียนรู้และบริการวิชาการให้โรงพยาบาลศูนย์ โรงพยาบาลอำเภอของภาครัฐ รวมทั้งโรงพยาบาลเอกชน และขยายการจัดการความรู้เพื่อสร้างเสริมสุขภาพของประชาชนในภูมิภาคตะวันออก ของประเทศเพื่อเป็นต้นแบบในการดูแลรักษาสุขภาพของประชาชนไทย
3.4 เป็นศูนย์แพทยศาสตร์ศึกษา ศูนย์การศึกษาต่อเนื่องสำหรับบุคลากรทางการแพทย์ และศูนย์บริการวิชาการ สำหรับประชาชนทั่วไป โดยแบ่งเป็นศูนย์ความเป็นเลิศทางการศึกษา/วิจัย ศูนย์การแพทย์และเครือข่ายบริการทางการแพทย์ และอุทยานการเรียนรู้และความเป็นอยู่ชุมชนต้นแบบ
4. ระยะเวลาดำเนินโครงการรวมทั้งสิ้น 5 ปี (พ.ศ. 2554 — 2558)
ประวัติ > นามพระราชทาน

คณะแพทยศาสตร์โรงพยาบาลรามาธิบดี มหาวิทยาลัยมหิดล ได้รับอนุมัติจากคณะรัฐมนตรี ดำเนินโครงการ  พัฒนารามาธิบดีสู่คณะแพทยศาสตร์ชั้นนำในเอเชีย หรือโครงการรามาธิบดี-บางพลี เมื่อวันอังคารที่ ๒๙ มิถุนายน ๒๕๕๓ ซึ่งเป็นโครงการเฉลิมพระเกียรติพระบาทสมเด็จพระเจ้าอยู่หัว ในวโรกาสมหามงคลเฉลิมพระชนมพรรษา ๘๔ ปี และได้ทำพิธีวางศิลาฤกษ์สถาบันการแพทย์แห่งใหม่ โดยทางคณะฯได้รับพระมหากรุณาธิคุณ จากสมเด็จพระเทพรัตนราชสุดาฯ สยามบรมราชกุมารี เสด็จพระราชดำเนินทรงวางศิลาฤกษ์ ในวันพุธ ที่ ๑๙ กันยายน ๒๕๕๕ เวลา ๑๕.๐๐ น. และในวันศุกร์ที่ ๘ มีนาคม ๒๕๕๖พระบาทสมเด็จพระเจ้าอยู่หัวภูมิพลอดุลยเดชฯ ทรงโปรดเกล้าโปรดกระหม่อม พระราชทานชื่อสถาบันการแพทย์แห่งใหม่นี้ว่า  “สถาบันการแพทย์จักรีนฤบดินทร์” (เป็นพระนามที่ต่อจากรามาธิบดี โดยมีพระนามเต็มดังนี้ พระบาทสมเด็จพระปรมินทรมหาภูมิพลอดุลยเดชมหิตลาธิเบศรรามาธิบดีจักรีนฤบดินทร์ สยามินทราธิราชบรมนาถบพิตร) และชื่อภาษาอังกฤษว่า “CHAKRI NARUEBODINDRA MEDICAL INSTITUTE” อีกทั้งทรงพระราชทานพระบรมราชานุญาตให้อัญเชิญ อักษรพระปรมาภิไธย ภ.ป.ร. ภายใต้พระมหาพิชัยมงกุฎภายในมีอุณาโลม ประดิษฐานที่อาคารสถาบันการแพทย์แห่งใหม่ นับเป็นพระมหากรุณาธิคุณยิ่งต่อคณะแพทยศาสตร์โรงพยาบาลรามาธิบดี
สถาบันการแพทย์จักรีนฤบดินทร์ คณะแพทยศาสตร์โรงพยาบาลรามาธิบดี มหาวิทยาลัยมหิดล เกิดจากพระราชปรารภและพระราชดำริของพระบาทสมเด็จพระมหาภูมิพลอดุลยเดชมหาราช บรมนาถบพิตร ที่มีพระราชประสงค์ให้มีสถานพยาบาลหรือโรงพยาบาลของรัฐขนาดใหญ่ระดับโรงเรียนแพทย์ขึ้นที่จังหวัดสมุทรปราการ เพื่อให้การดูแลและให้บริการตรวจรักษาประชาชนในจังหวัดสมุทรปราการ ซึ่งประชาชนส่วนใหญ่มาจากต่างจังหวัด เพื่อประกอบอาชีพในโรงงานอุตสาหกรรมที่มีอยู่เป็นจำนวนมาก ตลอดจนถึงประชาชนในบริเวณใกล้เคียงรวมถึงจังหวัดชายฝั่งตะวันออก ตั้งแต่จังหวัดชลบุรี ระยอง จันทบุรี ตราด ฉะเชิงเทรา ปราจีนบุรี และสระแก้ว อีกด้วย เนื่องจากในปัจจุบันโรงพยาบาลส่วนใหญ่ในจังหวัดสมุทรปราการเป็นโรงพยาบาลเอกชน ประชาชนซึ่งมีรายได้น้อยไม่สามารถเข้าถึงบริการของโรงพยาบาลเอกชนเหล่านี้ได้
โครงการนี้จึงเป็นโอกาสทองของประชาชนไทยที่จะได้รับการพัฒนาคุณภาพชีวิต ในขณะเดียวกับที่เป็นโอกาสของบุคลากรรามาธิบดีที่จะใช้ความสามารถและศักยภาพที่มีอยู่ร่วมกันเป็นพลังที่จะก่อให้เกิดคุณูปการแก่สังคมไทยอย่างเต็มภาคภูมิ และเป็นโครงการที่ชาวรามาธิบดีทุกหมู่เหล่า น้อมใจกายดำเนินโครงการเพื่อถวายเป็นราชสักการะ และเฉลิมพระเกียรติพระบาทสมเด็จพระเจ้าอยู่หัวในวโรกาสมหามงคลเฉลิมพระชนมพรรษา 84 พรรษาซึ่งสมพระเกียรติยศอย่างแท้จริง
อาคารภายในสถาบัน

โรงพยาบาลรามาธิบดีจักรีนฤบดินทร์ โรงพยาบาลและหอผู้ป่วยในขนาด 400 เตียง
ศาลาประชาคม หอจดหมายเหตุและพิพิธภัณฑ์รามาธิบดี
ศูนย์การเรียนรู้และวิจัยเฉลิมพระเกียรติสมเด็จพระนางเจ้าสิริกิติ์ พระบรมราชินีนาถ 1
ศูนย์การเรียนรู้และวิจัยเฉลิมพระเกียรติสมเด็จพระนางเจ้าสิริกิติ์ พระบรมราชินีนาถ 2
อาคารกายวิภาคทางคลินิก
อาคารวิศวกรรม
หอพักนักศึกษา และบุคลากร
อาคารนันทนาการ
หอพักเจ้าหน้าที่
พระราชานุสาวรีย์ สมเด็จพระมหิตลาธิเบศร อดุลยเดชวิกรม พระบรมราชชนก และสมเด็จพระศรีนครินทราบรมราชชนนี
อาคารจอดรถ
การเดินทาง

โดยในปัจจุบันกรมการขนส่งทางบก ได้มีการเปิดตัวรถเมล์มาตรฐานใหม่ 2 เส้นทาง ตามแผนปฏิรูประบบรถโดยสารประจำทางในเขตกรุงเทพมหานครและปริมณฑล ซึ่งหนึ่งในนั้นมีเส้นทางรถเมล์สาย R26E สถาบันการแพทย์จักรีนฤบดินทร์-โรงพยาบาลรามาธิบดี (ทางด่วน) ซึ่งมีบริษัท มารัตน์ ทรานสปอร์ต จำกัด เป็นผู้ได้รับอนุญาตประกอบการขนส่ง ซึ่งในปัจจุบันรถเมล์สายนี้ได้เปิดให้บริการ มีจำนวนรถที่ให้บริการทั้งสิ้น 16 คัน เดินรถขั้นต่ำวันละ 48 เที่ยวต่อวัน โดยมีค่าโดยสารเริ่มต้นที่ 15 บาท ถึงสูงสุดที่ 27 บาท (ปัจจุบันบริษัท มารัตน์ ทรานสปอร์ต จำกัด ได้ยุติการเดินรถไปแล้ว และ ขสมก. เข้ามาเดินรถแทนในสาย 3-26E ในระหว่างรอเปิดคัดเลือกผู้เดินรถรายใหม่)
การเดินทาง > สถาบันการแพทย์จักรีนฤบดินทร์ > องค์การขนส่งมวลชนกรุงเทพ

เส้นทางที่มีรถรองรับวีลแชร์
รถโดยสารประจำทางสาย 3-26E (R26E เดิม) วิ่งระหว่างโรงพยาบาลรามาธิบดี ถึงสถาบันการแพทย์จักรีนฤบดินทร์
รัฐบาลเปลี่ยนผ่านซีเรีย

| รัฐบาลเปลี่ยนผ่านซีเรีย |
| --- | --- |

วันแต่งตั้ง: 8 ธันวาคม ค.ศ. 2024
บุคคลและองค์กร
ประธานาธิบดี: อะห์มัด อัชชะเราะอ์
นายกรัฐมนตรี: มุฮัมมัด อัลบะชีร
จำนวนรัฐมนตรี: 23
พรรคร่วมรัฐบาล:   HTS
สถานะในสภานิติบัญญัติ: เปลี่ยนผ่าน
ประวัติ
ก่อนหน้า:  รัฐบาลมุฮัมมัด ฆอซี อัลญะลาลี
รัฐบาลเปลี่ยนผ่านซีเรีย (อาหรับ: الحكومة الانتقالية السورية, อักษรโรมัน: al-Ḥukūmah al-Intiqāliyah as-Sūriyyah; อังกฤษ: Syrian transitional government) เป็นรัฐบาลชั่วคราวที่ยังดำรงตำแหน่งของประเทศซีเรีย ก่อตั้งในเดือนธันวาคม ค.ศ. 2024 โดยฝ่ายค้านซีเรียหลังอะห์มัด อัชชะเราะอ์ เอมีร์แห่งฮัยอะฮ์ตะห์รีรุชชาม และปัจจุบันเป็นประมุขแห่งรัฐซีเรียโดยพฤตินัย แต่งตั้งให้มุฮัมมัด อัลบะชีรเป็นนายกรัฐมนตรีแทนที่มุฮัมมัด ฆอซี อัลญะลาลีในวันที่ 10 ธันวาคม การประกาศนี้เกิดขึ้นหลังการล่มสลายของระบอบอัลอะซัดและการลี้ภัยของอดีตประธานาธิบดี บัชชาร อัลอะซัด
ณ วันที่ 8 ธันวาคม ค.ศ. 2024 ไม่กี่ชั่วโมงหลังดามัสกัสถูกยึดครอง มุฮัมมัด ฆอซี อัลญะลาลี นายกรัฐมนตรีที่จะออกจากตำแหน่งและหัวหน้ารัฐบาลคนสุดท้ายของระบอบบะอษ์ ยอมรับที่จะเป็นรักษาการรัฐบาลชั่วคราว สองวันต่อมาเขาโอนอำนาจให้กับมุฮัมมัด อัลบะชีร นายกรัฐมนตรีรัฐบาลแห่งความรอดพ้นซีเรีย จากนั้นเมื่อวันที่ 10 ธันวาคม ฝ่ายบริหารชั่วคราวประกาศว่าจะดำรงตำแหน่งต่อไปจนถึงวันที่ 1 มีนาคม ค.ศ. 2025 โดยรัฐมนตรีทั้งหมดจากรัฐบาลห่งความรอดพ้นซีเรียจะดำรงตำแหน่งเดียวกันในรัฐบาลเปลี่ยนผ่านชุดใหม่
การก่อตั้ง

ธงที่ใช้โดยรัฐบาล
ด้านบน: ธงชาติซีเรีย 
ด้านล่าง: ธงเตาฮีด
อะห์มัด อัชชะเราะอ์ ผู้นำรัฐบาลแห่งความรอดพ้นซีเรีย (Syrian Salvation Government) กล่าวผ่านเทเลแกรมว่า สถาบันภาครัฐของซีเรียจะไม่ถูกกองกำลังเข้ายึดครองในทันที แต่จะยึดครองชั่วคราวโดยนายกรัฐมนตรีซีเรีย มุฮัมมัด ฆอซี อัลญะลาลี จนกว่าการเปลี่ยนผ่านทางการเมืองทั้งหมดจะเสร็จสิ้น อัลญะลาลีประกาศผ่านวิดีโอสื่อสังคมว่า เขาได้วางแผนอยู่ในดามัสกัสและให้ความร่วมมือกับประชาชนซีเรีย พร้อมทั้งแสดงความหวังว่าซีเรียจะกลายเป็น "ประเทศปกติ" และเริ่มดำเนินการทางการทูตกับประเทศอื่น ๆ อัลญะลาลียังแสดงความพร้อมที่จะ "ยื่นมือ" ช่วยเหลือฝ่ายค้าน
ฮาดี อัลบะห์เราะฮ์ ประธานกลุ่มแนวร่วมแห่งชาติเพื่อกองกำลังปฏิวัติและฝ่ายค้านซีเรียกล่าวว่า จำเป็นต้องมีช่วงเวลาเปลี่ยนผ่าน 18 เดือน เพื่อสร้าง "สภาพแวดล้อมที่ปลอดภัย เป็นกลาง และเงียบสงบ" สำหรับการเลือกตั้งที่เสรี ช่วงเวลาดังกล่าวรวมถึง 6 เดือนในการร่างรัฐธรรมนูญฉบับใหม่ อัลบะห์เราะฮ์ระบุว่า การเปลี่ยนผ่านนี้ควรสอดคล้องกับมติคณะมนตรีความมั่นคงแห่งสหประชาชาติที่ 2254
มุฮัมมัด อัลบะชีร นายกรัฐมนตรีรัฐบาลแห่งความรอดพ้นซีเรีย ได้รับมอบหมายให้จัดตั้งรัฐบาลซีเรียชุดใหม่ในช่วงเปลี่ยนผ่านเมื่อวันที่ 9 ธันวาคม คาดว่าจะดำรงตำแหน่งจนถึงวันที่ 1 มีนาคม ค.ศ. 2025 รัฐมนตรีของรัฐบาลแห่งความรอดพ้นคาดการณ์ว่าจะย้ายไปยังตำแหน่งที่สอดคล้องกันในรัฐบาลเปลี่ยนผ่าน
การก่อตั้ง > ความสมดุลทางเพศ

ณ วันที่ 10 ธันวาคม ค.ศ. 2024 นายกรัฐมนตรีและคณะรัฐมนตรีในช่วงแรกมีชาย 12 คนและไม่มีผู้หญิง ข้อมูลเมื่อ 21 ธันวาคม ค.ศ.  2024 (2024 -12-21) จึงขยายเป็นชาย 16 คนและยังไม่มีผู้หญิง จากนั้นในวันที่ 22 ธันวาคม อาอิชะฮ์ อัดดิบส์ นักเคลื่อนไหวด้านสิทธิมนุษยชน ได้รับการแต่งตั้งให้เป็นรัฐมนตรีหญิงคนแรกในคณะรัฐมนตรี โดยดำรงตำแหน่งหัวหน้ากรมกิจการสตรี
คณะรัฐมนตรีสมัยบะอษ์ก่อนหน้าส่วนใหญ่เป็นเพศชาย จากจำนวนรัฐมนตรี 29 คน มีรัฐมนตรีหญิงเพียง 3 คน คือ ลุบานะฮ์ มัชวะห์, ดิยาลา บะเราะกาต และ Lamia Chakkour
เมื่อวันที่ 18 ธันวาคม อุบัยดะฮ์ อัรนาอูฏ โฆษกกลุ่ม HTS ให้สัมภาษณ์ว่า "แก่นแท้ของผู้หญิงและธรรมชาติทางชีววิทยาและจิตวิทยาของพวกเธอไม่เหมาะกับทุกตำแหน่ง เช่น กระทรวงกลาโหม" และ "ในส่วนของการเป็นตัวแทนของผู้หญิงในบทบาทรัฐมนตรีและรัฐสภา เรามองว่าเรื่องนี้ยังเร็วเกินไปและควรปล่อยให้เป็นหน้าที่ของผู้เชี่ยวชาญด้านกฎหมายและรัฐธรรมนูญทำงานในด้านการคิดทบทวนโครงสร้างของรัฐซีเรียใหม่" ในโลกออนไลน์มี "การวิพากษ์วิจารณ์อย่างแพร่หลาย" เกี่ยวกับคำพูดของอัรนาอูฏ
สมาชิก

เมื่อวันที่ 16 ธันวาคม ค.ศ. 2024 นายกรัฐมนตรีรักษาการ มุฮัมมัด อัลบะชีร กล่าวแก่สำนักข่าวอัลญะซีเราะฮ์ว่า "ในขณะนี้" บรรดารัฐมนตรีจากรัฐบาลแห่งความรอดพ้นซีเรีย (SSG) จะเป็นหัวหน้ากระทรวงต่าง ๆ
| ตำแหน่ง | ผู้ดำรงตำแหน่ง | ฝ่าย | ฝ่าย | ตั้งแต่ |
| --- | --- | --- | --- | --- |
| นายกรัฐมนตรี | มุฮัมมัด อัลบะชีร |  | HTS | 10 ตุลาคม ค.ศ. 2024 |
| รัฐมนตรีว่าการกระทรวงการพัฒนาการบริหาร รัฐมนตรีว่าการกระทรวงแรงงานและกิจการสังคม | ฟาดี อัลกอซิม |  | HTS | 10 ตุลาคม ค.ศ. 2024 |
| รัฐมนตรีว่าการกระทรวงเกษตรและปฏิรูปที่ดิน | มุฮัมมัด อัลอะห์มัด |  | HTS | 10 ตุลาคม ค.ศ. 2024 |
| รัฐมนตรีว่าการกระทรวงการสื่อสารและเทคโนโลยี | ฮุซัยน์ อัลมัศรี[ต้องการอ้างอิง] |  | อิสระ |  |
| รัฐมนตรีว่าการกระทรวงกลาโหม | มุรฮัฟ อะบู ก็อศเราะฮ์ |  | HTS | 21 ธันวาคม ค.ศ. 2024 |
| รัฐมนตรีว่าการกระทรวงเศรษฐกิจและการค้าต่างประเทศ รัฐมนตรีว่าการกระทรวงน้ำมันและทรัพยากรแร่ รัฐมนตรีว่าการกระทรวงอุตสาหกรรม | บาซิล อับดุลอะซีซ |  | HTS | 10 ตุลาคม ค.ศ. 2024 |
| รัฐมนตรีว่าการกระทรวงศึกษาธิการ | นะษีร อัลกอดิรี |  | HTS | 10 ตุลาคม ค.ศ. 2024 |
| รัฐมนตรีว่าการกระทรวงบริจาคทรัพย์ (เอากอฟ) | ฮุซาม ฮาจญ์ ฮุซัยน์ |  | HTS | 10 ตุลาคม ค.ศ. 2024 |
| รัฐมนตรีว่าการกระทรวงไฟฟ้า | อุมัร ชัรกูก |  | HTS | 17 ธันวาคม ค.ศ. 2024 |
| รัฐมนตรีว่าการกระทรวงการคลัง | ริยาฎ อับดุลเราะอูฟ (รักษาการ) |  | อิสระ | 23 กันยายน ค.ศ. 2024 |
| รัฐมนตรีว่าการกระทรวงการต่างประเทศและชาวต่างด้าว | อัสอัด ฮะซัน อัชชัยบานี |  | HTS | 21 ธันวาคม ค.ศ. 2024 |
| ผู้อำนวยการหน่วยข่าวกรองทั่วไป | อะนัส ค็อฏฏอบ |  | HTS | 26 ธันวาคม 2024 |
| รัฐมนตรีว่าการกระทรวงอุดมศึกษา | อับดุลมุนอิม อับดุลฮาฟิซ |  | HTS | 10 ตุลาคม ค.ศ. 2024 |
| รัฐมนตรีว่าการกระทรวงสารสนเทศ รัฐมนตรีว่าการกระทรวงวัฒนธรรม | มุฮัมมัด อัลอุมัร |  | HTS | 10 ตุลาคม ค.ศ. 2024 |
| รัฐมนตรีว่าการกระทรวงสาธารณสุข | มาฮัร อัชชะเราะอ์ (รักษาการ) |  | HTS | 16 ธันวาคม ค.ศ. 2024 |
| รัฐมนตรีว่าการกระทรวงมหาดไทย | มุฮัมมัด อับดุรเราะห์มาน |  | HTS | 10 ตุลาคม ค.ศ. 2024 |
| รัฐมนตรีว่าการกระทรวงการค้าภายในและคุ้มครองผู้บริโภค | มาฮัร เคาะลีลุลฮะซัน (รักษาการ) |  | อิสระ |  |
| รัฐมนตรีว่าการกระทรวงยุติธรรม | ชาดี อัลวัยซี |  | HTS | 10 ตุลาคม ค.ศ. 2024 |
| รัฐมนตรีว่าการกระทรวงการปกครองท้องถิ่นและสิ่งแวดล้อม รัฐมนตรีว่าการกระทรวงโยธาธิการและที่อยู่อาศัย | มุฮัมมัด มุสลิม |  | HTS | 10 ตุลาคม ค.ศ. 2024 |
| รัฐมนตรีว่าการกระทรวงทรัพยากรน้ำ | อุซามะฮ์ อะบู ซัยด์[ต้องการอ้างอิง] |  | อิสระ |  |
| กรมกิจการสตรี | อาอิชะฮ์ อัดดิบส์ |  | อิสระ | 22 December 2024 |
| รัฐมนตรีว่าการกระทรวงคมนาคม รัฐมนตรีว่าการกระทรวงการท่องเที่ยว | Bahaa Aldeen Sharm[ต้องการอ้างอิง] |  | อิสระ |  |
ดูเพิ่ม

การเมืองของซีเรีย
สงครามกลางเมืองซีเรีย
สหภาพแห่งชาติของกองกำลังปฏิวัติและฝ่ายค้านซีเรีย
รัฐบาลเฉพาะกาลซีเรีย
รัฐบาลซีเรียแห่งการช่วยเหลือ
ความสัมพันธ์ระหว่างประเทศของฝ่ายต่อต้านซีเรีย
การยอมรับในระดับนานาชาติของสภาแห่งชาติซีเรีย
แหล่งข้อมูลอื่น

Official Government Page เก็บถาวร 2024-12-08 ที่ เวย์แบ็กแมชชีน
Syrian Prime Ministry